放船一首
作者：韋驤
朝代：宋

paragraphs: 崢嶸歲垂盡，泛鷁下岷江。
鳴櫓風聲壯，搖旌日影雙。
巨灘何累累，急鼓促韸韸。
語疾軀生翼，論危頸縮腔。
栖遲憑漆几，睥睨近紗窗。
解纜侵朝霧，休程傍晚矼。
童山連岌岌，古木競摐摐。
岑絕行荒縣，間關按列邦。
俗書慵注目，薄酒倦開缸。
仙跡徒追羡，名篇乃素降。
有誰陪亹亹，竟夕聽淙淙。
幽興將詩遣，還嗟語意厖。